TRNAVA 12. januára (SITA) – Parkovacie automaty v centre Trnavy už bez problémov berú všetky euromince od 10 centov do 1 eura. Ako informoval Igor Vyskoč z referátu parkovacej služby mestského úradu v Trnave, technické problémy, ktoré sťažovali vodičom kúpu lístkov, mali do dnešného dňa odstrániť. "Stihli sme to v predstihu, už v sobotu fungovali všetky automaty," spresnil Vyskoč. Potvrdil, že dôvodom, prečo asi päť automatov z 38 nerozoznávalo niektoré mince, bol chybný softvér.
Ako pre agentúru SITA povedal zástupca náčelníka mestskej polície Ivan Ranuša, vodiči hlásili problémy s kúpou lístka aj telefonicky na políciu. "V lokalitách, kde sa tieto automaty nachádzali, sme obmedzili kontrolu. Žiaden občan za to, že si nemohol kúpiť lístok, nedostal pokutu," uviedol Ranuša. Dodal, že od dnešného dňa už žiadne výnimky neplatia a policajné kontroly sa týkajú všetkých parkovísk v centre mesta.
Daň za vjazd a zotrvanie v historickej časti Trnavy od januára zaokrúhlili z 30 korún (0,996 €) na jedno euro, aby sa zjednodušila manipulácia s mincami.